CELEX: 52016PC0712
Language: et
Date: 2016-11-15
Title: Ettepanek: NÕUKOGU OTSUS ELi ühinemise kohta puuvillasektori rahvusvahelise nõuandekomiteega (ICAC)

EUROOPA KOMISJON
            Brüssel,15.11.2016
            COM(2016) 712 final
            2016/0349(NLE)
            Ettepanek:
            NÕUKOGU OTSUS
            ELi ühinemise kohta puuvillasektori rahvusvahelise nõuandekomiteega (ICAC)
            
               
         
         
            
               SELETUSKIRI
            
            
               1. ETTEPANEKU TAUST
            
            
               Puuvillasektori rahvusvaheline nõuandekomitee (ICAC) on rahvusvaheline puuvilla tooraineorganisatsioon. Komitee eesmärk on aidata valitsustel edendada maailma puuvillamajandust. Selleks tagab ta maailma puuvillaturu läbipaistvuse, tegutsedes puuvillatootmise tehnilise teabe keskusena ning rahvusvahelise tähtsusega puuvillaküsimuste arutamise foorumina. ICAC tegutseb statistilise vaatlejana ning ühendab tootja-, tarbija- ja kauplejariike ning kõiki puuvillatööstuse segmente. Komiteel on üldine toetav roll, ta ei tegele puuvilla hinna kujundamise ega kindlaksmääramisega.
            
            
               Praegu on ICAC üks väheseid rahvusvahelisi tooraineorganisatsioone
                  1
               , kus Euroopa Liit (EL) ei ole liige, samal ajal kui üheksa liikmesriiki on iseseisvalt ICACi liikmeks astunud (Belgia, Saksamaa, Kreeka, Soome, Prantsusmaa, Itaalia, Madalmaad, Poola ja Hispaania). ICACi liikmeks olemine on ELi huvides tulenevalt puuvilla tähtsusest ELi majanduses. EL on puuvillatootja ning tema puuvillaimport ületas eksporti 2008. aastani ja 2009. aastast hakkas eksport ületama importi. ELi tekstiili- ja rõivatööstus on oluline puuvillase riide kasutaja. Peale selle on puuvill Euroopa arengukoostöö oluline valdkond, sest EL on jäänud Aafrika puuvillasektori peamiseks rahastajaks.
            
            
               Euroopa Liidu Nõukogu on mitmel puhul (nimelt oma 2004. aasta (viitenumber 8972/04), 2008. aasta (viitenumber 9986/08) ja 2010. aasta (viitenumber 9648/10) järeldustes) palunud Euroopa Komisjonil kaaluda ELi astumist ICACi liikmeks. Ta volitas komisjoni 2013. aastal pidama liidu nimel ja läbirääkimisjuhiste alusel läbirääkimisi ELi ühinemise üle ICACiga (nõukogu 16. septembri 2013. aasta otsus 13406/13). Seoses EL ühinemisega ICACiga on kõik liikmesriigid teatanud, et loobuvad oma liikmestaatusest kooskõlas ICACi reglemendi II artikli lõikega 3
                  2
               .
            
            
            
               2.
                     ÕIGUSLIK ALUS
            
            
               Kuna kaubandusküsimused on ICACi ülesannete kõige olulisem osa, peaks õiguslik alus olema Euroopa Liidu toimimise lepingu artikkel 207. 
            
            
               3.SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               Praegust olukorda arvestades leiab komisjon, et oleks soovitav saada ICACi liikmeks, sest see:
            
            
               –võimaldaks ELil väljendada puuvillaküsimustes asjakohases rahvusvahelises tooraineorganisatsioonis ühiseid seisukohti ja maksta ühte liikmemaksu, võttes arvesse ELi liikmesriikide seisukohti,
            
            
               –võimaldaks ELile juurdepääsu puuvillaküsimustega seotud teabele, et jälgida puuvillaturgu ja mõjutada puuvillapoliitikat;
            
            
               –hõlbustaks sidemeid ja partnerlusi ELi erasektori (puuvill ja tekstiil), puuvillatootjate ja tarbijate (EL ja arengumaad) ning avaliku sektori asutuste vahel.
            
            
               ICACi sekretariaat pooldab ELi liikmeks võtmist, sest see suurendaks ICACi tähtsust ja parandaks rahvusvahelist staatust rahvusvahelise tooraineorganisatsioonina. ICACi sekretariaat on kinnitanud, et EL ei ole vastutav ühegi liikme praeguste või tulevaste rahaliste võlgnevuste eest.
            
            
            
               4.
                     MÕJU EELARVELE
            
            
               ICACi liikmed peavad maksma iga-aastast liikmemaksu. See arvutatakse igal aastal ICACi liikmete arvu (püsiosa) ja iga liikme toorpuuvillakaubanduse mahu (muutuvosa) põhjal. ELi esimene liikmemaks oleks maksimaalselt 400 000 eurot, mis annaks ELile asjakohase mõjuvõimu ICACis ja võimaldaks ELil osaleda ulatuslikult ICACi töös.
            
            
            
               5.
                     MUUD ELEMENDID: rakenduskavad
            
         
         
            
               Liit tagab, et kõiki ühinemisest saadud eeliseid jagatakse liidu liikmesriikidega. Liikmesriikide esindajad saavad osaleda liidu delegatsiooni raames allkomiteedes ja töörühmades, võttes arvesse kogu puuvilla väärtusahela, sealhulgas tootmise ja tarbimise tähtsust liidu nendes piirkondades, kus see on oluline põllumajanduse, tööstuse ja kaubanduse jaoks. Eelkõige erasektori nõuandekomisjonis on Euroopa Komisjoni esindajatega vastavalt ICACi reglemendi VI artikli lõike 3 punkti a alapunktile 1 liikmesriikide taotluse korral kaasas asendajad ja vaatlejad.
            
            
            
            
               2016/0349 (NLE)
            
            
               Ettepanek:
            
            
               NÕUKOGU OTSUS
            
            
               ELi ühinemise kohta puuvillasektori rahvusvahelise nõuandekomiteega (ICAC)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 207 lõikeid 3 ja 4 koostoimes artikli 218 lõikega 6,
            
            
               võttes arvesse Euroopa Komisjoni ettepanekut,
            
            
               võttes arvesse Euroopa Parlamendi nõusolekut
                  3
               
            
            
               ning arvestades järgmist:
            
            
               (1)Euroopa Liit (EL) ei ole puuvillasektori rahvusvahelise nõuandekomitee liige, samas kui ta on juba mitme rahvusvahelise tooraineorganisatsiooni liige.
            
            
               (2)Oma 27. aprilli 2004. aasta, 27. mai 2008. aasta ja 10. mai 2010. aasta järeldustes, milles käsitleti vastavalt ELi tegevuskava seoses põllumajandustoorme ahelate, sõltuvuse ja vaesusega, ELi–Aafrika partnerlust puuvillasektori arengu toetamisel ning ELi tegevuse edendamist toormevaldkonnas, kutsus nõukogu komisjoni üles kaaluma ELi astumist rahvusvahelise puuvilla nõuandekomitee liikmeks.
            
            
               (3)16. septembril 2013 volitas nõukogu komisjoni pidama liidu nimel läbirääkimisi ELi ühinemise üle ICACiga kooskõlas ICACi reglemendi II artikli lõigetega 1 ja 2
                  4
               , märkides, et tulenevalt puuvilla tähtsusest ELi majanduse jaoks on ICACi liikmesus liidu huvides; EL on puuvillatootja ning on muutunud puuvilla netoimportijast (kuni 2008. aastani) 2009. aastast alates puuvilla netoeksportijaks. ELi tekstiili- ja rõivatööstus on oluline puuvillase riide kasutaja. Peale selle on puuvill Euroopa arengukoostöö oluline valdkond, sest EL on jäänud Aafrika puuvillasektori peamiseks rahastajaks. 
            
            
               (4)Euroopa Liit maksab liikmemaksu vastavalt ICACi reglemendi II artikli lõike 2 punkti a alapunkti 2 punktile c. ELi ei saa pidada vastutavaks ühegi ICACi liikme praeguste või tulevaste rahaliste võlgnevuste eest.
            
            
               (5)Kreeka Vabariigi ühinemisaktile lisatud puuvilla käsitlevat protokolli nr 4
                  5
                tuleks ka pärast liidu ühinemist ICACiga arvesse võtta,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Käesolevaga kiidetakse ELi nimel heaks Euroopa Liidu ühinemine puuvillasektori rahvusvahelise nõuandekomiteega. 
            
         
         
            
               Artikkel 2
            
            
               Nõukogu eesistuja määrab isiku, kes on volitatud Euroopa Liidu nimel käesoleva otsuse puuvillasektori rahvusvahelisele nõuandekomiteele teatavaks tegema. 
            
            
               Artikkel 3
            
            
               Käesolev otsus jõustub järgmisel päeval pärast selle avaldamist Euroopa Liidu Teatajas.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  EL on rahvusvahelise kohviorganisatsiooni, rahvusvahelise kakaoorganisatsiooni, rahvusvahelise troopilise puidu organisatsiooni, rahvusvahelise suhkruorganisatsiooni, rahvusvahelise oliiviõlinõukogu, rahvusvahelise teraviljanõukogu, rahvusvahelise kautšuki uurimisrühma, rahvusvahelise plii ja tsingi uurimisrühma, rahvusvahelise nikli uurimisrühma ja rahvusvahelise värviliste metallide uurimisrühma liige.  
               
               
                  
                     (2)
                  Vt IACi ametlik veebisait: https://www.icac.org/about-International-Cotton-Advisory-Committee/rules 
               
               
                  
                     (3)
                  ELT C, , lk .
               
               
                  
                     (4)
                  Puuvillasektori rahvusvahelise nõuandekomitee reglement, vastu võetud 31. täiskogu istungil 16. juunil 1972, muudatused 11. detsembril 2015 peetud 74. täiskogu istungi seisuga. Vt IACi ametlik veebisait: https://www.icac.org/about-International-Cotton-Advisory-Committee/rules
               
               
                  
                     (5)
                  EÜT L 291, 19.11.1979